पाक ने तीसरा वनडे जीतकर क्लीन स्वीप किया  
पाकिस्तान ने बुधवार को तीसरे और अंतिम वनडे में जिम्बाब्वे को 28 रन से हराकर तीन मैचों की शृंखला में क्लीन स्वीप किया।
यूनूस खान की आकर्षक पारी और अपना तीसरा मैच खेल रहे तेज गेंदबाज अयाज चीमा की उम्दा गेंदबाजी से पाकिस्तान ने बुधवार को तीसरे और अंतिम वनडे में जिम्बाब्वे को 28 रन से हराकर तीन मैचों की शृंखला में क्लीन स्वीप किया।  इससे पहले एकमात्र टेस्ट में भी जीत दर्ज करने वाले पाकिस्तान ने टॉस गंवाने के बाद पहले बल्लेबाजी करते हुए यूनुस (81 रन) और असद शाफिक (51 रन) के अर्धशतकों की मदद से पांच विकेट पर 270 रन बनाए। इसके जवाब में जिम्बाब्वे अच्छी शुरुआत का फायदा उठाने में नाकाम रहा और नौ विकेट पर 242 रन ही बना पाया।  मैन ऑफ द मैच चीमा ने 43 रन देकर चार विकेट लिए, जबकि अपना पहला मैच खेल रहे यासिर शाह को दो विकेट मिले। चामू चिभाभा (62) और बुसी सिबांडा (59) ने पहले विकेट के लिए 110 रन जोड़कर जिम्बाब्वे को अच्छी शुरुआत दिलाई। यासिर शाह ने सिबांडा को आउट करके यह साझेदारी तोड़ी। जिसके बाद जिम्बाब्वे ने नियमित अंतराल में विकेट गंवाए।  उसके बल्लेबाजों पर रन रेट बढ़ने से दबाव बढ़ रहा था, जिसका पाकिस्तानी गेंदबाजों ने पूरा फायदा उठाया। चीमा ने कप्तान ब्रेंडन टेलर को अपना पहला शिकार बनाया और उसके बाद निचले क्रम के बल्लेबाजों को अधिक देर तक नहीं टिकने दिया।